Diari Oficial de la Generalitat Valenciana


Sumari del DOGV 8953, del 16-11-2020 (2020/9572)

Convocatòria de 6 de novembre de 2020, del director general de l'Institut Valencià de Finances, de la línia de finançament «Préstec participatiu per al rellançament de grans indústries».
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8953

Data del DOGV
:   16-11-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/9572


Data del document
:   06-11-2020

Organisme emissor
:   Institut Valencià de Finances

Tipus de document
:   Anunci

Descriptors 

:   * ajuda pública

Convocatòria de 6 de novembre de 2020, del director general de l'Institut Valencià de Finances, de la línia de finançament «Préstec participatiu per al rellançament de grans indústries». [2020/9572]  
El passat 11 de març, l'Organització Mundial de la Salut va anunciar que, atesos els nivells de propagació i gravetat del coronavirus (Covid-19), la malaltia s'havia de considerar amb caràcter general com una pandèmia. Espanya i, per extensió, la Comunitat Valenciana, ha sigut un dels països més afectats per la crisi sanitària, amb profundes i greus conseqüències sobre l'activitat econòmica. Diversos organismes nacionals i internacionals preveuen una caiguda del PIB espanyol superior al 9 % per a 2020, amb una forta destrucció de llocs de treball i un empitjorament significatiu dels indicadors de solvència de les empreses.  
  
Des de l'inici de l'any, la caiguda d'activitat ja era sensible en els sectors més exposats a l'activitat econòmica internacional. Després de la declaració de l'estat d'alarma, sectors estratègics com el transport, el turisme i alguns sectors industrials han registrat una paralització pràcticament absoluta de l'activitat comercial. En aquest context, resulta absolutament imprescindible assegurar que les empreses valencianes que operen en aquests sectors disposen de liquiditat suficient per a fer front als pagaments amb regularitat, a fi de garantir el consum de les famílies amb ingressos corrents que depenen d'aquestes, preservar l'estabilitat financera del nostre teixit productiu, i assegurar una recuperació ràpida de l'activitat econòmica una vegada superada la situació de crisi sanitària.  
El govern valencià ha posat en marxa diferents iniciatives de suport financer a les empreses, entre les quals destaquen:  
a) Augmentar en 17 milions d'euros el Fons de Provisions Tècniques d'AFIN-SGR,  
b) crear una línia de préstecs bonificats per 100 milions d'euros, destinada a finançar operacions de circulant i inversió de grans empreses, pimes i autònoms valencians, i  
c) oferir sengles línies de préstecs participatius i subordinats per un import global de 38 milions d'euros, dirigides a les pimes que, per motius de solvència, no podien acollir-se a la línia de finançament bonificat.  
L'èxit d'aquesta última iniciativa aconsella estendre-la a les grans empreses industrials de la Comunitat Valenciana, i que a causa de l'afectació de la crisi sanitària troben també dificultats per a accedir als mecanismes de finançament dissenyats pels governs central i autonòmic.  
  
D'altra banda, el 19 de març passat la Comissió Europea va publicar un nou marc temporal relatiu a les mesures d'ajuda estatal destinades a donar suport a l'economia en el context del brot actual de Covid-19. Aquest marc comporta una flexibilització notable de la normativa d'ajudes d'estat.  
En concret, per tres motius fonamentals, el marc temporal aprovat per la Comissió resulta avantatjós per a les empreses valencianes:  
  
a) Augmenta l'ajuda permesa en l'exercici 2020 fins a 800.000 euros, acumulable, a més, amb altres ajudes acollides al règim de minimis que l'empresa puga rebre eventualment durant l'exercici o haja rebut en els dos anys anteriors a aquest.  
b) No exigeix a l'empresa provar l'efecte incentivador de l'ajuda, sinó que ha de ser l'ens concedent el que justifique davant de les autoritats comunitàries la seua oportunitat en les actuals circumstàncies.  
c) Rebaixa molt substancialment els tipus d'interés que l'IVF pot aplicar a les empreses dins del nou marc temporal aplicable a les ajudes d'estat.  
Per totes aquestes raons, el Consell Executiu del Fons FININVAL, amb l'impuls de la Conselleria d'Economia Sostenible, Sectors Productius, Comerç i Treball, ha decidit crear un instrument financer de suport a grans empreses industrials valencianes que permeta a les empreses de grandària superior a la pime i amb nivells baixos de solvència obtindre liquiditat per al sosteniment del cicle de l'explotació.  
  
En concret, es planteja una convocatòria de préstecs que incorporen un tipus d'interés variable en funció del benefici obtingut per l'empresa; d'aquesta manera, tenen la consideració de préstecs participatius a l'efecte del que s'estableix en l'article 20 del Reial Decret llei 7/1996, de 7 de juny, sobre mesures urgents de caràcter fiscal i de foment i liberalització de l'activitat econòmica i, per tant, es consideraran patrimoni net a l'efecte de reducció de capital i liquidació de societats previstes en la legislació mercantil.  
De conformitat amb el que s'estableix en l'acord vigent entre la Conselleria d'Economia Sostenible, Sectors Productius, Comerç i Treball i l'Institut Valencià de Finances, per a la gestió del Fons d'Instruments Financers de la Comunitat Valenciana (FININVAL), amb l'autorització prèvia del Consell Executiu del Fons FININVAL, en la reunió de data 22 d'octubre de 2020, al director general de l'Institut Valencià de Finances, i en compliment de l'acord de la Comissió d'Inversions Creditícies d'Economia - FININVAL, es convoca la línia de finançament «Préstecs participatius FININVAL per al rellançament de grans indústries».  
  
Article 1. Disponibilitat pressupostària  
El pressupost màxim disponible per a aquesta línia de finançament és de 2.250.000 euros i es finançarà amb càrrec al Fons per a la gestió d'Instruments Financers de la Comunitat Valenciana (FININVAL), constituït en virtut del que es disposa en els articles 96 al 99 de la Llei 27/2018, de 27 de desembre, de la Generalitat, de mesures fiscals, de gestió administrativa i financera i d'organització de la Generalitat.  
També es podran destinar a aquesta convocatòria els recursos o romanents no executats en aplicació de l'instrument financer dissenyat originalment per a impulsar l'activitat econòmica en zones amb risc de despoblament, així com els recursos que s'obtinguen de la devolució dels préstecs atorgats a l'empara de la convocatòria efectuada en 2019 o a l'empara de les convocatòries que s'hagen efectuat en 2020.  
  
  
Article 2. Objecte de la convocatòria  
Constitueix l'objecte de la present convocatòria l'atorgament per part de FININVAL de préstecs participatius per a finançar projectes d'inversió i capital circulant, que complisquen les condicions que estableix aquesta convocatòria.  
  
Article 3. Característiques específiques dels projectes i necessitats finançables amb càrrec a aquesta convocatòria  
Els projectes d'inversió i les necessitats de capital circulant objecte de finançament a l'empara d'aquesta convocatòria són els que reunisquen alguna de les característiques següents:  
a) Sostenibilitat del cicle d'explotació, en casos de transformació del model de negoci o bé per la caiguda continuada de vendes o contenció del cicle productiu derivada de la Covid-19.  
b) Projectes empresarials de modernització dels processos de producció i diversificació de la cartera de productes o el desenvolupament de noves activitats industrials.  
c) Projectes empresarials amb un impacte positiu en l'ocupació, preferentment qualificada, i que promoguen la igualtat d'oportunitats.  
  
d) Processos d'internacionalització i de creixement de la grandària de l'empresa.  
e) Actuacions que permeten un increment de la connectivitat i la capacitat logística que afavorisca l'obertura de nous mercats.  
  
Article 4. Empreses beneficiàries del finançament  
1. Les empreses beneficiàries han de complir els requisits següents:  
  
a) Ser grans empreses privades que estiguen desenvolupant, almenys 3 anys abans de la data de concessió, una activitat industrial productiva a la Comunitat Valenciana.  
S'entén per gran empresa la que no reunisca les condicions per a considerar-se una petita o mitjana empresa segons els criteris establits en l'annex I del Reglament (UE) núm. 651/2014 de la Comissió.  
  
S'entén per empresa privada qualsevol entitat que duga a terme una activitat econòmica, independentment de la forma jurídica, que tinga personalitat jurídica privada pròpia i diferenciada, i que acredite estar vàlidament constituïda i inscrita en el registre públic corresponent en el moment de sol·licitar el finançament. No podran ser beneficiàries d'aquest instrument financer les administracions públiques, les entitats de dret públic, les universitats públiques, els organismes autònoms, les empreses públiques, les societats mercantils públiques, que es consideren les empreses en les quals més de la meitat del capital social pertanga directament o indirectament a una administració pública, les fundacions públiques i les societats participades majoritàriament per qualsevol de les anteriors.  
S'entén que una empresa té una activitat industrial productiva quan el CNAE de la seua activitat principal és el 0811, el 2370, o algun dels que preveu la Secció C-Divisions 10 a 32, de la Classificació nacional d'activitats econòmiques (CNAE 2009), aprovada pel Reial decret 475/2007, de 13 d'abril.  
b) Comptar, a 1 de gener de 2020, amb una qualificació creditícia superior o igual a B-, en terminologia de l'agència de ràting Standard & Poor's, d'acord amb el sistema intern d'anàlisi de riscos de l'Institut Valencià de Finances.  
c) Estar en disposició de tindre totes les llicències, les autoritzacions i els permisos necessaris i complir la normativa nacional i comunitària que resulte aplicable i, en particular, en matèria de competència, contractació del sector públic i medi ambient.  
d) Acreditar, abans de la concessió, estar al corrent en el compliment de les obligacions tributàries davant de l'Estat i la Generalitat, així com de les obligacions davant de la Seguretat Social.  
e) No estar subjectes a una ordre de recuperació pendent, després d'una decisió de la Comissió Europea en què declare una ajuda il·legal i incompatible amb el mercat comú.  
f) No trobar-se en cap de les següents circumstàncies previstes en l'article 13 de la Llei 38/2003, de 17 de novembre, general de subvencions (LGS):  
i. Haver sigut condemnat per una sentència ferma a la pena de pèrdua de la possibilitat d'obtindre subvencions o ajudes públiques o per delictes de prevaricació, suborn, malversació de cabals públics, tràfic d'influències, fraus i exaccions il·legals o delictes urbanístics.  
  
ii. Haver sol·licitat la declaració de concurs voluntari, haver sigut declarat insolvent en qualsevol procediment; estar declarat en concurs, llevat que en aquest haja adquirit l'eficàcia un conveni; estar subjecte a intervenció judicial o haver sigut inhabilitat d'acord amb la Llei 22/2003, de 9 de juliol, concursal, sense que haja conclòs el període d'inhabilitació que fixa la sentència de qualificació del concurs.  
  
iii. Haver sigut declarats culpables per una resolució ferma de qualsevol contracte subscrit amb l'Administració.  
  
iv. Estar incursos, la persona física, els administradors de les societats mercantils o els qui tenen la representació legal d'altres persones jurídiques, en algun dels supòsits de la Llei 3/2015, de 30 de març, reguladora de l'exercici de l'alt càrrec de l'Administració general de l'Estat, de la Llei 53/1984, de 26 de desembre, d'incompatibilitats del personal al servei de les administracions públiques, o tractar-se de qualsevol dels càrrecs electius que regula la Llei orgànica 5/1985, de 19 de juny, del règim electoral general, en els termes que s'estableixen en aquesta o en la normativa autonòmica que regule aquestes matèries.  
  
v. Tindre la residència fiscal en un país o un territori qualificat reglamentàriament com a paradís fiscal.  
vi. No estar al corrent de pagament d'obligacions per reintegrament de subvencions en els termes que es determinen reglamentàriament.  
vii. Haver sigut sancionat mitjançant una resolució ferma amb la pèrdua de la possibilitat d'obtindre subvencions conforme a aquesta o altres lleis que així ho establisquen.  
viii. No podran accedir a la condició de beneficiàries les agrupacions que preveu l'article 11.3 de l'LGS, paràgraf segon, quan concórrega alguna de les prohibicions anteriors en qualsevol dels seus membres.  
  
ix. Les prohibicions d'obtindre subvencions afectaran també les empreses de les quals, per raó de les persones que les regeixen o d'altres circumstàncies, puga presumir-se que són continuació o que deriven (per transformació, fusió o successió) d'altres empreses en què hagen concorregut aquelles.  
No estar ja en situació d'empresa en crisi el 31 de desembre de 2019, encara que amb data posterior haja adquirit aquesta condició. S'entén que una empresa estava ja en crisi quan d'acord amb el que s'estableix en el punt 2.18 del Reglament (UE) 651/2014, de 17 de juny, general d'exempció per categories, concórrega en aquesta almenys una de les circumstàncies següents:  
i. Si es tracta d'una societat de responsabilitat limitada, quan haja desaparegut més de la meitat del seu capital social subscrit a conseqüència de les pèrdues acumulades; és el que ocorre quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix a un resultat negatiu superior a la meitat del capital social subscrit; a l'efecte d'aquesta disposició, «societat de responsabilitat limitada» es refereix, en particular, als tipus de societats que s'esmenten en l'annex I de la Directiva 2013/34/UE (1), i «capital social» inclou, quan siga procedent, tota prima d'emissió.  
ii. Si es tracta d'una societat en què almenys alguns socis tenen una responsabilitat il·limitada sobre el deute de la societat, quan haja desaparegut per les pèrdues acumulades més de la meitat dels seus fons propis que figuren en la seua comptabilitat; a l'efecte d'aquesta disposició, «societat en la qual almenys alguns socis tenen una responsabilitat il·limitada sobre el deute de la societat» es refereix, en particular, als tipus de societats que s'esmenten en l'annex II de la Directiva 2013/34/UE.  
  
iii. Quan l'empresa estiga immersa en un procediment de fallida o insolvència o reunisca els criteris que s'estableixen en el seu dret nacional per a sotmetre's a un procediment de fallida o insolvència a petició dels seus creditors.  
iv. Quan l'empresa haja rebut una ajuda de salvament i encara no haja reembossat el préstec o posat fi a la garantia, o haja rebut una ajuda de reestructuració i estiga encara subjecta a un pla de reestructuració.  
  
v. Quan durant els dos exercicis anteriors:  
1. La ràtio deute/capital de l'empresa haja sigut superior a 7,5 i  
2. la ràtio de cobertura d'interessos de l'empresa, calculada sobre la base de l'EBITDA, s'haja situat per davall d'1,0.  
El compliment dels requisits del present article ha d'acreditar-se mitjançant la signatura de la declaració responsable, excepte estar al corrent de les obligacions tributàries i de seguretat social, que comprovarà directament l'IVF. El fet de presentar aquesta declaració responsable facultarà a l'IVF, com a gestor de FININVAL, per a efectuar, en qualsevol moment, telemàticament o per altres mitjans, les comprovacions per mostreig o exhaustives necessàries per a verificar la conformitat de les dades d'aquestes declaracions.  
2. Les empreses beneficiàries del finançament no podran operar en els sectors següents:  
a) La fabricació d'armament, armes i munició, el material o les infraestructures militars o policials i el material o les infraestructures que es destinen a limitar els drets individuals o la llibertat de les persones (és a dir, presons i centres de detenció de tota mena) o que violen els drets humans.  
b) Els jocs d'atzar i el material corresponent.  
c) La fabricació, la transformació o la distribució de tabac.  
d) Les activitats controvertides per raons ètiques o morals o prohibides per la legislació nacional.  
e) Les activitats merament financeres.  
  
Article 5. Obligacions de les empreses beneficiàries  
Les beneficiàries del finançament regulat en aquesta convocatòria queden sotmeses a les obligacions següents:  
a) Complir l'objectiu, executar el projecte, fer l'activitat o adoptar el comportament que fonamenta l'atorgament del finançament i acreditar-lo davant de l'IVF, com a gestor de FININVAL.  
b) Justificar davant de l'IVF, com a gestor de FININVAL, el compliment dels requisits i les condicions que determinen l'atorgament del finançament.  
c) Sotmetre's a les actuacions de comprovació que corresponguen a l'IVF, com a gestor de FININVAL, i a la Intervenció General de la Generalitat, a la Sindicatura de Comptes o a altres òrgans competents, tant nacionals com comunitaris, i aportar tota la informació que se li requerisca en l'exercici de les actuacions anteriors.  
d) Disposar dels llibres comptables, registres diligenciats i altres documents degudament auditats en els termes que exigeix la legislació mercantil i sectorial aplicable al beneficiari en cada cas, amb la finalitat de garantir l'exercici adequat de les facultats de comprovació i control per part de l'IVF, com a gestor de FININVAL.  
  
e) Conservar durant 5 anys, a partir de la data de venciment del préstec, els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control, d'acord amb la normativa comunitària.  
  
f) Comunicar les ajudes, les subvencions, els ingressos o els recursos públics o privats que hagen obtingut o sol·licitat per als mateixos costos finançats.  
g) En el supòsit d'adquisició, construcció, rehabilitació i millora de béns inventariables, l'empresa beneficiària haurà de mantindre a la Comunitat Valenciana els béns per un termini que no podrà ser inferior a cinc anys en cas de béns inscriptibles en un registre públic, ni a dos anys per a la resta dels béns. L'incompliment de l'obligació de conservar els béns serà causa de reintegrament, amb les excepcions següents:  
  
- Tractant-se de béns no inscriptibles en un registre públic, se substituïren per altres que servisquen en condicions anàlogues al fi per al qual s'haja concedit el finançament i aquest ús es mantinga fins a completar el període establit, sempre que la substitució l'haja autoritzada l'IVF.  
- Si es tracta de béns inscriptibles en un registre públic, l'IVF ha d'autoritzar el canvi de destinació, l'alienació o el gravamen. En aquest supòsit, l'adquirent haurà d'assumir l'obligació de destinació dels béns pel període restant i, en cas d'incompliment d'aquesta, del reintegrament del finançament.  
  
Article 6. Manera de presentar les sol·licituds  
1. La sol·licitud de finançament s'haurà de dur a terme amb el formulari d'emplenament electrònic que preveu aquesta convocatòria com a annex II, i serà obligatori presentar-lo per internet a través dels mitjans disponibles en el web de l'IVF (https://prestamos.ivf.es), amb signatura i registre electrònic.  
2. Per a fer la tramitació electrònica, el sol·licitant podrà utilitzar qualsevol dels sistemes de signatura electrònica admesos en la seu electrònica de la Generalitat (https://sede.gva.es/es/web/sede\_electronica/sede\_certificados), entre els quals hi ha el certificat electrònic emés per l'Agència Valenciana de Certificació.  
3. La presentació de la sol·licitud portarà implícita l'acceptació de les condicions establides en aquesta convocatòria.  
  
Article 7. Termini de presentació de sol·licituds  
1. Les sol·licituds podran presentar-se des de l'endemà de la publicació de la present convocatòria en el Diari Oficial de la Generalitat Valenciana i en la pàgina web de l'IVF, gestor de FININVAL.  
2. Es podran presentar sol·licituds de finançament fins al 31 de maig de 2021, o fins que s'esgoten els recursos disponibles segons el que indica l'article primer d'aquesta convocatòria.  
3. Per al coneixement general l'IVF, com a òrgan gestor de FININVAL, publicarà en la seua pàgina web la data en la qual es tancarà aquesta convocatòria per la circumstància expressada en el paràgraf anterior.  
  
Article 8. Documentació necessària per a presentar les sol·licituds  
  
La sol·licitud de finançament anirà acompanyada de la documentació següent:  
1. Imprés de sol·licitud, d'acord amb el que indica el formulari de la sol·licitud de finançament incorporat a l'annex II de la convocatòria, que inclourà una autorització expressa a l'IVF per a comprovar d'ofici les dades relatives al compliment de les obligacions tributàries amb l'Estat i amb la Generalitat, i de les obligacions amb la Seguretat Social, per part de l'empresa sol·licitant.  
2. Identificació del sol·licitant:  
a) Fotocòpia del DNI, passaport o targeta de residència del representant legal de l'empresa sol·licitant, juntament amb la fotocòpia de l'escriptura d'apoderament. A més, s'haurà d'incorporar a la sol·licitud la fotocòpia de l'escriptura de titularitat real i l'escriptura de constitució de la societat.  
b) Si la societat mercantil forma part d'un grup, s'hauran d'identificar les empreses del grup en un organigrama que haurà d'incloure els percentatges de participació en cada societat. Per a cada empresa que recull la declaració, es reflectirà el nombre d'empleats, balanç i volum de negoci anual de l'empresa.  
3. Els comptes anuals corresponents als dos últims exercicis tancats anteriorment a la sol·licitud de finançament. Si el sol·licitant és una societat mercantil que forma part d'un grup d'empreses definit conforme a l'article 42 del Codi de Comerç, el sol·licitant adjuntarà també els comptes anuals consolidats del grup corresponents als últims dos exercicis tancats. Les declaracions de l'Impost de Societats, corresponents als dos últims exercicis tancats anteriorment a la sol·licitud de finançament.  
  
4. En cas que l'empresa sol·licitant siga una societat mercantil que no audite els seus comptes anuals, caldrà aportar les declaracions de l'Impost de Societats corresponents als dos últims exercicis tancats anteriorment a la sol·licitud de finançament.  
5. Un informe actualitzat de riscos emés per la Central d'Informació de Riscos del Banc d'Espanya.  
6. Un informe sobre la capacitat de repagament de l'empresa sol·licitant del deute contret amb l'IVF, elaborat per un expert independent amb experiència professional acreditada en la matèria. Aquest informe es podrà aportar posteriorment a la presentació de la sol·licitud de finançament.  
7. La documentació acreditativa de l'obtenció de finançament bancari addicional, per un import mínim equivalent al 50 % de l'import del préstec sol·licitat a l'IVF.  
8. Declaració responsable del compliment dels requisits per a ser empresa beneficiària del finançament i del compromís exprés del compliment de les obligacions que, en cas de resultar beneficiària, correspondrien a l'empresa sol·licitant, segons consta en l'annex III.  
9. Detall d'altres ajudes rebudes corresponents a les mateixes despeses elegibles que les que s'inclouen en el projecte empresarial el finançament del qual se sol·licita, segons consta en l'annex IV.  
10. Pla de negoci, conforme al model que s'inclou en l'annex V.  
11. Acreditació del CNAE principal de l'empresa sol·licitant, aportant una nota informativa del registre mercantil o equivalent, en la qual haurà de constar en algun apartat un dels CNAE que comprén l'apartat 1 de l'article 4 d'aquesta convocatòria. En cas de no constar en aquesta nota, haurà d'aportar-se un informe de la Seguretat Social sobre la situació del codi de compte de cotització de l'empresa sol·licitant, en què conste un dels CNAE referenciats.  
12. La documentació que acredite el desenvolupament d'una activitat industrial a la Comunitat Valenciana des d'almenys 3 anys abans de la concessió.  
13. En el cas de presentar-se sol·licituds que no s'hagen emplenat aportant tota la informació que es requereix i/o no hagen adjuntat tota la documentació establida en la convocatòria, l'IVF requerirà l'interessat perquè, en el termini de deu dies hàbils, esmene la falta o adjunte els documents preceptius, amb la indicació que, si no ho fa, es considerarà que desisteix en la petició.  
14. Els requeriments s'efectuaran per mitjans electrònics i s'entendran practicats o rebutjats en els termes que assenyala la Llei 39/2015, d'1 d'octubre, del procediment administratiu comú de les administracions públiques i la legislació complementària. En aquest sentit, si transcorren deu dies hàbils sense que s'accedisca al contingut del requeriment, s'entendrà que la notificació s'ha rebutjat i es considerarà que s'ha efectuat el tràmit de notificació.  
15. Sense perjudici del que estableix aquest article, l'IVF podrà, posteriorment a la sol·licitud, requerir a la sol·licitant qualsevol altra dada, document i informe complementari que resulte necessari per a la resolució de l'expedient.  
  
Article 9. Procediment de valoració de les sol·licituds  
1. El procediment d'atorgament és el de concurrència competitiva, segons el que es preveu en l'article 165.2, apartat f, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, atenent exclusivament l'ordre de presentació de les sol·licituds, fins a exhaurir l'import total del finançament previst en l'article 1 d'aquesta convocatòria, sense que calga establir una comparació entre sol·licituds ni la prelació entre aquestes.  
  
2. Una vegada rebudes les sol·licituds de finançament, els serveis tècnics de l'IVF duran a terme les actuacions següents:  
a) Comprovació del compliment dels requisits de l'empresa beneficiària i elegibilitat del projecte.  
b) Determinació de l'import de les despeses elegibles del projecte que es puguen finançar.  
c) Comprovació que l'expert independent seleccionat pel sol·licitant de finançament per a elaborar l'informe de capacitat de repagament a què es refereix l'article 8.6 d'aquesta convocatòria, té capacitat i experiència suficients per a elaborar l'informe esmentat.  
d) Comprovació que l'informe sobre la capacitat de repagament de l'empresa elaborat per l'expert independent conclou que el sol·licitant, en l'escenari central i més probable de l'evolució dels negocis, acredita capacitat per a atendre els venciments del préstec sol·licitat, i quedarà acreditada d'aquesta manera la viabilitat econòmica de l'operació.  
  
4. Per als projectes que resulten elegibles, i considerant el resultat de les actuacions relacionades en el present article, l'IVF elevarà un informe sobre el compliment de les condicions d'aquesta convocatòria a l'òrgan de FININVAL que resulte competent per a aprovar o denegar el finançament.  
5. Les operacions que s'acullen a aquesta convocatòria s'hauran d'aprovar o rebutjar en el termini de tres mesos a comptar de la data d'entrada de la sol·licitud corresponent.  
  
Article 10. Despeses finançables elegibles  
1. L'import finançable de cada projecte presentat es determinarà a partir de l'import total dels costos que tinguen la consideració de despeses finançables elegibles segons determina aquesta convocatòria. En cap cas, el cost d'adquisició de les despeses finançables elegibles podrà ser superior al valor de mercat.  
A aquest efecte, es consideren despeses finançables elegibles les que de manera indubtable responguen a la naturalesa del projecte finançat i tinguen lloc en els sis mesos anteriors a la sol·licitud i posteriorment a aquesta. En concret, seran despeses finançables elegibles les següents:  
  
a) Serveis externs.  
b) Costos de consumibles, matèries primeres, materials i altres aprovisionaments, així com altres subministraments necessaris per al desenvolupament de l'activitat de l'empresa.  
c) Despeses del personal (cost salarial brut, i cost de la Seguretat Social a càrrec de l'empresa).  
d) Despeses generals i altres despeses d'explotació addicionals (assessorament, auditories, assegurances, manteniments, despeses de gestió, costos de transferència de coneixements i comunicació, costos d'homologació, etc.), que es deriven directament de l'activitat de l'empresa.  
e) Inversió en actius materials i immaterials.  
2. No es consideraran despeses finançables elegibles ni els impostos indirectes quan siguen susceptibles de recuperació o compensació, ni els treballs fets per l'empresa beneficiària per al seu immobilitzat, ni els impostos personals sobre la renda.  
  
Article 11. Justificació de les despeses finançables elegibles  
1. Les empreses beneficiàries del finançament han de justificar l'aplicació dels fons davant de l'IVF, mitjançant proves documentals clares, específiques i actualitzades. Per a això, l'empresa beneficiària haurà de remetre una còpia de les factures acreditatives de la despesa incorreguda, que hauran de complir el que es disposa en el reglament pel qual es regulen les obligacions de facturació, aprovat pel Reial decret 1619/2012, de 30 de novembre.  
2. Llevat que la despesa haja tingut lloc abans de la data de la sol·licitud del finançament, l'empresa beneficiària haurà de disposar com a mínim de tres ofertes de diferents proveïdors amb caràcter previ a la contractació del compromís per a l'obra, la prestació del servei o el lliurament del bé, quan l'import de la despesa finançable supere les quanties que estableix la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per al contracte menor (contractes de valor estimat inferior a 40.000 euros, quan es tracte de contractes d'obres, o a 15.000 euros, quan es tracte de contractes de subministrament o de serveis).  
3. Les ofertes han d'estar suficientment detallades, i s'hi han d'especificar els treballs que han de dur-se a terme i el preu d'aquests; han d'estar datades, i contindre les dades que permeten identificar-ne correctament el remitent, juntament amb el logotip o el segell de l'empresa. La selecció de les ofertes s'ha de fer entre empreses de les quals almenys dues no siguen empreses associades a l'entitat beneficiària i no formen part de la junta directiva o el consell d'administració, ni tinguen drets de vot superiors al 50 %.  
4. L'elecció entre les ofertes que es presenten ha de recaure en la més econòmica, i s'haurà de justificar en un informe l'elecció en un altre sentit. L'IVF podrà requerir un informe de valoració de l'obra, el servei o el subministrament de què es tracte, que ha de fer un expert independent, si la proposta que tria el sol·licitant supera en més del 25 % el preu de l'oferta més econòmica, quan a la vista de la justificació que aporte el sol·licitant, expressament referida a aquesta decisió, siga possible apreciar que s'haja pogut veure afectat el principi d'objectivitat en la decisió adoptada. En aquest cas, es considerarà com a despesa finançable elegible l'import menor entre el de la factura aportada i el del mateix valor de taxació.  
5. En el supòsit de despeses recurrents d'explotació, com ara serveis externs, matèries primeres, mercaderies i subministraments, l'IVF haurà d'acumular l'import de les factures emeses pel mateix proveïdor i pel mateix concepte. El sol·licitant estarà exempt de presentar les tres ofertes preceptives si acredita que el preu d'adquisició unitari és inferior o igual al preu mitjà corresponent als dotze mesos anteriors a la data de la sol·licitud, incrementat en un 10 %.  
  
Article 12. Característiques dels préstecs de FININVAL  
1. El finançament acollit a aquesta modalitat tindrà la consideració de préstec participatiu a l'efecte del que estableix l'article 20 del Reial Decret llei 7/1996, de 7 de juny, sobre mesures urgents de caràcter fiscal i de foment i liberalització de l'activitat econòmica, i, per tant, es considerarà patrimoni net a l'efecte de reducció de capital i liquidació de societats que preveu la legislació mercantil.  
  
2. El valor nominal del préstec se situarà entre 200.000 i 800.000 euros, sense que puga superar el 100 % de l'import de les despeses finançables elegibles.  
3. Cada empresa beneficiària no podrà obtindre préstecs, a l'empara de la present convocatòria, que en conjunt superen la quantia màxima de 800.000 euros.  
4. El termini d'amortització del finançament se situarà en un màxim de huit anys, amb la possibilitat d'un període de carència d'amortització de capital de fins a tres anys, inclòs en aquest termini.  
5. El tipus d'interés nominal de l'operació s'obté com la suma de a) el tipus d'interés euríbor per a depòsits a un any, amb un valor mínim igual al 0 %, i b) el marge financer de l'exercici, equivalent a la rendibilitat financera registrada pel prestatari durant l'exercici en què es liquiden els interessos, amb un valor mínim igual al 4 % i un valor màxim igual al 9 %. A aquest efecte, la rendibilitat financera es defineix com el percentatge que representa el resultat de l'últim exercici tancat abans d'impostos sobre els fons propis del prestatari.  
  
6. El tipus d'interés nominal final de l'operació podrà experimentar una bonificació de 0,25 % en el cas que l'empresa presente una memòria de sostenibilitat o responsabilitat social, integre el pla d'igualtat, i que aquesta tinga un màxim de 3 anys d'antiguitat. La memòria s'ajustarà als següents principis: haurà de ser transparent, inclourà opinions dels grups d'interés, serà auditable, completa, rellevant, precisa, neutral, comparable i clara. La memòria de responsabilitat social es basarà en qualsevol dels models nacionals i internacionals existents, expressant la vinculació i compromís de l'entitat amb les polítiques de responsabilitat social i sostenibilitat, així com la posada en marxa en la seua organització d'aquesta mena de polítiques, mostrant els resultats obtinguts.  
  
7. A l'efecte de liquidar el préstec, l'euríbor es revisarà anualment el 15 de desembre i les liquidacions d'interessos seran trimestrals, els dies 15 de març, juny, setembre i desembre. Els préstecs s'hauran d'amortitzar per trimestres vençuts, transcorregut el període de carència, si escau, i coincidint amb la liquidació dels interessos.  
8. No s'aplicaran comissions.  
9. L'empresa beneficiària només podrà amortitzar anticipadament el préstec si aquesta amortització es compensa amb una ampliació d'igual quantia dels seus fons propis i sempre que aquest no provinga de l'actualització d'actius.  
10. Sense garanties addicionals a les que aporta el projecte empresarial mateix.  
11. L'obtenció del finançament estarà vinculada a l'obtenció per part de l'empresa sol·licitant d'un finançament bancari addicional que haurà de representar almenys el 50 % del finançament aportat per FININVAL. El termini de venciment d'aquest finançament serà com a mínim igual al termini de manca del préstec participatiu atorgat per l'IVF.  
  
  
Article 13. Normativa en matèria d'ajudes d'estat  
1. El finançament previst en aquesta convocatòria estarà subjecte al marc nacional temporal relatiu a les mesures d'ajuda a empreses i autònoms, consistents en subvencions directes, bestretes reembossables, avantatges fiscals, garanties de préstecs i bonificacions de tipus d'interés en préstecs, destinades a donar suport a l'economia en el context del brot actual de Covid-19. Aquest marc nacional va ser aprovat per la Comissió a través de la Decisió de l'ajuda SA. 56305, a l'empara del marc temporal relatiu a les mesures d'ajuda estatal destinades a donar suport a l'economia en el context del brot actual de Covid-19 (19.3.2020 C (2020) 1863). En concret, l'instrument financer s'acull a l'apartat 3 del Marc nacional temporal relatiu a les ajudes directes. L'execució del present instrument financer la durà a terme de manera directa l'Institut Valencià de Finances sense que hi intervinguen institucions financeres privades.  
2. L'ajuda es computarà per l'import total de l'operació financera concedida, ja que els préstecs participatius tenen la consideració de quasicapital.  
3. Les ajudes que s'acullen a l'apartat 3.1 de la comunicació sobre el marc temporal són compatibles amb el mercat interior d'acord amb l'article 107, apartat 3, lletra b, del TFUE, sempre que es complisca la totalitat de les condicions següents:  
a) Les ajudes no superen els 800.000 euros per grup d'empresa (totes les xifres utilitzades constitueixen imports bruts, és a dir, abans d'impostos i altres retencions).  
b) Les ajudes s'atorguen d'acord amb un règim amb pressupost estimat.  
c) Les ajudes es poden concedir a empreses que no estaven en crisi (segons el que disposa el Reglament general d'exempció per categories) el 31 de desembre de 2019; per tant, poden concedir-se a empreses que no estiguen en crisi i/o a empreses que no estaven en crisi el 31 de desembre de 2019, però que sí que ho estaven o van començar a estar-ho amb posterioritat a conseqüència del brot de COVID-19.  
d) Les ajudes es concedeixen i formalitzen, a tot tardar, el 30 de juny de 2021.  
e) Les ajudes concedides a les empreses que operen en la transformació i la comercialització de productes agrícoles estan supeditades al fet que no es repercutisquen totalment o parcialment als productors primaris i no es fixen en funció del preu o la quantitat dels productes adquirits als productors primaris o comercialitzats per les empreses interessades.  
4. Les mesures d'ajuda temporal previstes en aquesta norma poden acumular-se amb:  
a) Les ajudes que entren en l'àmbit d'aplicació del Reglament de minimis (DO L 352 de 24.12.2013).  
b) Les ajudes concedides en virtut dels articles 4 i 5 del Marc nacional temporal, si bé aquestes últimes no podran acumular-se entre si.  
c) Altres ajudes estatals en relació amb les mateixes despeses finançables elegibles, sempre que aquesta acumulació no excedisca la intensitat o l'import màxim d'ajuda fixats atenent les circumstàncies concretes de cada cas, en virtut o bé de directrius comunitàries, o bé d'un reglament d'exempció per categories, o bé d'una decisió adoptada per la Comissió, relativa a un determinat programa d'ajudes prèviament notificat per l'organisme concedent.  
  
Article 14. Aprovació del finançament  
1. Una vegada avaluades les sol·licituds en els termes previstos en l'article 9 d'aquesta convocatòria, la Comissió d'Inversions Creditícies d'Economia - FININVAL decidirà sobre l'aprovació o no del finançament.  
2. L'aprovació determinarà amb exactitud les condicions financeres de l'operació, que hauran d'acceptar expressament l'empresa sol·licitant i seran immodificables en la formalització del contracte de préstec, a excepció del que es disposa en els articles 16 i 17 d'aquesta convocatòria, així com l'import de l'ajuda concedida calculada de conformitat amb la normativa europea d'aplicació.  
  
Article 15. Formalització del contracte de préstec  
1. Després d'aprovar el finançament, s'haurà de formalitzar entre l'IVF, en representació de FININVAL, i l'empresa sol·licitant, el contracte de préstec en un document públic, i tindrà efecte a partir d'aquesta signatura entre les parts.  
2. El contracte de préstec haurà de recollir tots els requisits específics d'aquest, derivats de l'aplicació d'aquesta convocatòria, així com les condicions particulars amb vista a executar-lo (disposició dels fons, amortitzacions anticipades, justificació de l'aplicació dels fons rebuts, facultats de control per part de l'IVF, import de l'ajuda calculada de conformitat amb la normativa europea en matèria d'ajudes d'estat).  
  
3. Les operacions de préstec acollides a la present convocatòria es podran formalitzar fins al 30 de juny de 2021.  
4. Els contractes de préstec mitjançant els quals es formalitzen les operacions de finançament se sotmetran al dret privat.  
  
Article 16. Disposició dels fons  
1. El desembossament dels préstecs serà d'una sola vegada o en desembossaments parcials.  
2. El termini màxim per a disposar i, si és procedent, el nombre màxim de disposicions parcials serà el que estableix l'aprovació del finançament i es traslladarà sense modificació al contracte de préstec. Aquest termini no excedirà el període de carència en l'amortització del préstec.  
3. El desembossament s'efectuarà a petició del prestatari i es requerirà la presentació de factures, informes d'auditoria o altres documents de valor probatori equivalent que justifiquen l'actuació executada, d'acord amb el que establisca l'acord d'atorgament del préstec.  
  
4. Transcorregut el termini màxim de disposició sense que es dispose de la totalitat dels fons, l'import del préstec quedarà fixat en la quantia efectivament disposada. En aquest supòsit, l'IVF, en representació de FININVAL, emetrà una resolució que modifique l'acord d'atorgament del finançament i que anul·le el compromís per la part no disposada, i s'ajustarà l'import de l'ajuda equivalent al resultant de l'import efectivament disposat.  
  
Article 17. Modificació de les condicions del finançament  
1. En cas que sorgiren circumstàncies degudament justificades que alteraren les condicions que es recullen en l'atorgament del finançament, el beneficiari podrà sol·licitar-ne la modificació.  
2. A més del supòsit regulat en l'article 16.4 d'aquesta convocatòria, els supòsits en què resultarà possible modificar les condicions inicials del finançament atorgat són:  
a) Canvis de titularitat, operacions de transformació societària, fusió o escissió, sempre que el nou titular continue complint tots els requisits generals i específics que estableix aquesta convocatòria.  
  
b) Ampliació del termini d'amortització del préstec que derive de circumstàncies sobrevingudes i que siguen imprevisibles amb un comportament diligent del beneficiari en el moment en què haja tingut lloc l'atorgament del finançament, o que, sent previsibles, es puguen evitar.  
  
En cap cas es considerarà com a causa justificativa de l'ampliació del termini d'amortització la situació econòmica de l'empresa beneficiària.  
c) Ampliació del termini de disposició, amb una sol·licitud prèvia motivada per part de l'empresa beneficiària, i sempre que això no implique una alteració de les quotes anuals d'amortització del principal de l'operació.  
3. Per a valorar la procedència de la modificació sol·licitada, els serveis tècnics de l'IVF, com a gestor de FININVAL, podran requerir tota la informació i la documentació que consideren convenient i hauran d'informar favorablement, si escau, la modificació basant-se en les raons oferides per l'empresa beneficiària.  
4. En tot cas, no es podrà modificar l'atorgament del finançament si les circumstàncies al·legades per a justificar la procedència de la modificació han determinat al moment oportú la desestimació de la sol·licitud efectuada.  
5. Una vegada aprovada la modificació de l'acord aprovatori del finançament, s'haurà de formalitzar la corresponent addenda al contracte de préstec, en un document públic, i regirà en aquest aspecte el que estableix l'article 13 d'aquesta convocatòria.  
  
Article 18. Rectificació d'errors  
L'IVF podrà rectificar d'ofici l'acord d'atorgament del finançament quan dels elements que hi figuren es deduïsca que hi ha un error material, de fet o aritmètic.  
  
Article 19. Seguiment i control ordinari  
1. Les empreses beneficiàries del finançament han de justificar l'aplicació dels fons davant de l'IVF, com a gestor de FININVAL.  
2. Les empreses beneficiàries hauran de facilitar qualsevol informació o comprovació relativa a l'objecte i la finalitat del finançament que puga requerir l'IVF, com a gestor de FININVAL.  
3. L'IVF, com a gestor de FININVAL, comprovarà la justificació adequada de l'aplicació de les quantitats rebudes, l'execució de l'activitat o el compliment de la finalitat que determina l'atorgament del finançament.  
4. La comprovació administrativa de la justificació documental de la inversió per a la qual s'ha concedit el finançament es durà a terme per mitjà de la revisió de factures, informes d'auditoria o altres documents que justifiquen l'actuació que s'ha executat d'acord amb els procediments de control vigents en l'IVF.  
5. L'IVF, com a gestor de FININVAL, durà a terme actuacions específiques de control a conseqüència de denúncies o de l'existència d'indicis de frau o irregularitats en l'execució de l'activitat finançada a l'empara de la present convocatòria.  
6. El procediment d'informació i control de l'IVF haurà d'integrar-se com a annex en els contractes de préstec que es formalitzen entre FININVAL i els beneficiaris del finançament, i les seues obligacions seran vinculants per a aquests últims i, a més, l'incompliment serà causa de venciment anticipat del contracte de préstec.  
  
Article 20. Control extern  
1. Al marge del seguiment i control ordinari que duga a terme l'IVF, els beneficiaris del finançament atorgat per FININVAL quedaran subjectes al control financer que corresponga a la Intervenció General de la Generalitat, així com a les actuacions de comprovació previstes en la normativa de la Sindicatura de Comptes o altres òrgans competents.  
2. En el contracte de préstec que s'ha de formalitzar entre l'IVF, en representació de FININVAL, i l'empresa beneficiària, haurà de constar el sotmetiment exprés d'aquest a les facultats de comprovació i control extern dels organismes esmentats en l'apartat anterior.  
3. La negativa o l'obstrucció a les tasques de control de la Intervenció General de la Generalitat Valenciana o de la Sindicatura de Comptes serà causa de venciment anticipat del contracte de préstec.  
  
Article 21. Declaració de venciment anticipat del préstec i revocació unilateral de l'ajuda per part de FININVAL  
1. El contracte de préstec que es formalitze haurà de reconéixer expressament la facultat que exercirà l'IVF, com a gestor de FININVAL, de declarar unilateralment el venciment anticipat del finançament i la revocació de l'ajuda quan es produïsca l'impagament de dues liquidacions consecutives de capital i/o interessos d'acord amb el pla de venciments previst en el contracte de préstec.  
2. Així mateix, seran causes de revocació unilateral del préstec:  
a) Obtindre-la falsejant les condicions requerides per a això o ocultant les que ho haurien impedit.  
b) Incompliment total o parcial de l'objectiu, de l'activitat, del projecte o la no-adopció del comportament que fonamenta la concessió del finançament.  
c) Incompliment de l'obligació de justificació o la justificació insuficient, en els termes que preveu aquesta convocatòria.  
d) Incompliment de l'obligació d'adoptar les mesures de difusió contingudes en aquesta convocatòria.  
e) Resistència, excusa, obstrucció o negativa a les actuacions de comprovació i control financer que preveu aquesta convocatòria, així com l'incompliment de les obligacions comptables, registrals o de conservació de documents quan es derive d'això la impossibilitat de verificar l'ús atorgat als fons percebuts, el compliment de l'objectiu, la realitat i la regularitat de les activitats objecte del finançament.  
  
Incompliment de les obligacions imposades en l'aprovació del finançament sempre que afecten o es referisquen a la manera com s'han d'aconseguir els objectius, executar l'activitat, executar el projecte o adoptar el comportament que fonamenta la concessió d'aquesta.  
f) Incompliment de les obligacions als beneficiaris, diferents dels anteriors, quan d'això es derive la impossibilitat de verificar l'ocupació donada als fons percebuts, el compliment de l'objectiu, la realitat i regularitat de les activitats objecte del finançament.  
g) L'adopció d'una decisió de recuperació per part de la Comissió Europea, de la qual es derive una necessitat de reintegrament.  
3. El contracte de préstec haurà de recollir expressament les causes de venciment anticipat del finançament a instàncies de l'IVF, com a gestor de FININVAL, que preveuen els apartats anteriors d'aquest article, i establir expressament que en el moment que a l'IVF, com a gestor de FININVAL, li consten fefaentment les circumstàncies fàctiques indicades, suspendrà immediatament la disposició dels fons pendents.  
  
Al mateix temps, el contracte haurà de preveure una condició resolutòria susceptible de ser activada per l'IVF, gestor de FININVAL, en el moment que li consten fefaentment les circumstàncies que s'expressen en aquest article.  
  
Article 22. Cancel·lació anticipada del préstec a instàncies del beneficiari del finançament  
Les empreses beneficiàries poden renunciar al finançament, mitjançant la cancel·lació anticipada del préstec una vegada formalitzat, sense que es preveja cap comissió per aquesta cancel·lació, sense perjudici del que s'estableix en l'article 12.8 d'aquesta convocatòria.  
  
Article 23. Publicitat del finançament per part de les entitats beneficiàries  
1. En acceptar el finançament concedit, el beneficiari autoritza l'IVF a donar publicitat a tercers del préstec concedit, a través de la Base de Dades Nacional de Subvencions, dels comptes anuals de l'IVF o de qualsevol altre mitjà que l'Institut considere oportú.  
2. Conforme al que s'estableix en la Llei 2/2015, de 2 d'abril de la Generalitat, de transparència, bon govern i participació ciutadana, les empreses beneficiàries dels préstecs hauran d'incloure en la seua pàgina web que han obtingut aquest finançament a través del fons FININVAL de la Conselleria d'Economia Sostenible, Sectors Productius, Comerç i Treball.  
  
Article 24. Eficàcia  
Aquesta convocatòria començarà a desplegar efectes a partir de l'endemà de la publicació en el Diari Oficial de la Generalitat Valenciana i en la pàgina web de l'IVF, com a gestor de FININVAL.  
  
València, 6 de novembre de 2020.- Per FININVAL actua l'Institut Valencià de Finances segons el mandat conferit per la Comissió d'Inversions Creditíciesi el Consell Executiu de FININVAL: Manuel Illueca Muñoz.  
  
ANNEX I  
Definició de petita i mitjana empresa  
  
Article 1. Empresa  
Es considerarà empresa tota entitat, independentment de la forma jurídica que tinga, que exercisca una activitat econòmica. En particular, es consideraran empreses les entitats que exercisquen una activitat artesanal o altres activitats a títol individual o familiar, així com les societats de persones i les associacions que exercisquen una activitat econòmica de manera regular.  
  
Article 2. Efectius i límits financers que defineixen les categories d'empreses  
1. La categoria de microempreses, petites i mitjanes empreses (pime) està constituïda per les empreses que ocupen menys de 250 persones i el volum de negocis anual de les quals no excedeix 50 milions d'euros o el balanç general anual de les quals no excedeix 43 milions d'euros.  
2. En la categoria de les pimes, es defineix petita empresa com una empresa que ocupa menys de 50 persones i el volum de negocis anual o el balanç general anual de la qual no supera els 10 milions d'euros.  
3. En la categoria de les pimes, es defineix microempresa com una empresa que ocupa menys de 10 persones i el volum de negocis anual o el balanç general anual de la qual no supera els 2 milions d'euros.  
  
Article 3. Tipus d'empreses considerades per al càlcul dels efectius i els imports financers  
1. És una «empresa autònoma» la que no pot qualificar-se ni com a empresa associada d'acord amb l'apartat 2 ni com a empresa vinculada segons l'apartat 3.  
2. Són «empreses associades» totes les empreses que no es poden qualificar com a empreses vinculades d'acord amb l'apartat 3 i entre les quals hi ha la relació següent: una empresa (empresa participant) posseeix, per si sola o conjuntament amb una o més empreses vinculades, d'acord amb l'apartat 3, el 25 % o més del capital o dels drets de vot d'una altra empresa (empresa participada).  
No obstant això, una empresa podrà rebre la qualificació d'autònoma, sense empreses associades, encara que arribe al límit màxim del 25 % o el supere, quan estiguen presents les categories d'inversors següents, i a condició que entre aquests, individualment o conjuntament, i l'empresa en qüestió no hi haja els vincles que es descriuen l'apartat 3:  
a) societats públiques de participació, societats de capital de risc, persones físiques o grups de persones físiques que duguen a terme una activitat regular d'inversió en capital de risc (inversors providencials o business angels) i invertisquen fons propis en empreses sense cotització borsària, sempre que la inversió d'aquests inversors providencials en la mateixa empresa siga inferior a 1.250.000 euros;  
b) universitats o centres d'investigació sense fins lucratius;  
c) inversors institucionals, incloent-hi els fons de desenvolupament regional;  
d) autoritats locals autònomes amb un pressupost anual de menys de 10 milions d'euros i una població inferior a 5.000 habitants.  
3. Són «empreses vinculades» les empreses entre les quals hi ha alguna de les relacions següents:  
a) una empresa té la majoria dels drets de vot dels accionistes o socis d'una altra empresa;  
b) una empresa té dret a nomenar o revocar la majoria dels membres de l'òrgan d'administració, direcció o control d'una altra empresa;  
  
c) una empresa té dret a exercir una influència dominant sobre una altra, en virtut d'un contracte formalitzat amb aquesta o d'una clàusula estatutària de la segona empresa;  
d) una empresa, accionista d'una altra o associada a una altra, controla sola, en virtut d'un acord subscrit amb altres accionistes o socis de la segona empresa, la majoria dels drets de vot dels seus accionistes o socis.  
Es presumirà que no hi ha una influència dominant quan els inversors enumerats en l'apartat 2, paràgraf segon, no tinguen una implicació directa o indirecta en la gestió de l'empresa en qüestió, sense perjudici dels drets que els corresponguen en la seua qualitat d'accionistes.  
Les empreses que mantinguen qualsevol de les relacions que preveu el paràgraf primer a través d'una altra o altres empreses, o amb els inversors enumerats en l'apartat 2, es consideraran també vinculades.  
Així mateix, es consideraran empreses vinculades les que mantinguen alguna d'aquestes relacions a través d'una persona física o un grup de persones físiques que actuen de comú acord, si aquestes empreses exerceixen l'activitat o part d'aquesta en el mateix mercat de referència o en mercats contigus.  
Es considerarà «mercat contigu» el mercat d'un producte o servei situat en una posició immediatament anterior o posterior a la del mercat en qüestió.  
4. A excepció dels casos que s'esmenten en l'apartat 2, paràgraf segon, una empresa no es podrà considerar pime si el 25 % o més del seu capital o dels seus drets de vot estan controlats, directament o indirectament, per un o més organismes públics, conjuntament o individualment.  
5. Les empreses podran efectuar una declaració relativa a la seua qualificació com a empresa autònoma, associada o vinculada, així com a les dades relatives als límits que s'enuncien en l'article 2. Podrà efectuar-se aquesta declaració, encara que el capital estiga distribuït de manera que no es puga determinar amb precisió qui el posseeix, i, en aquest cas, l'empresa podrà declarar de bona fe que pot tindre la presumpció legítima que el 25 % o més del seu capital no pertany a una altra empresa ni el posseeix conjuntament amb empreses vinculades entre si. Aquestes declaracions no eximiran dels controls i verificacions que preveuen les normatives nacionals o de la Unió.  
  
Article 4. Dades que cal tindre en compte per a calcular els efectius, els imports financers i el període de referència  
1. Les dades seleccionades per al càlcul del personal i els imports financers seran els que corresponguen a l'últim exercici comptable tancat i es calcularan sobre una base anual. Es tindran en compte a partir de la data en la qual es tanquen els comptes. El total de volum de negocis es calcularà sense l'Impost sobre el Valor Afegit (IVA) ni tributs indirectes.  
2. Quan una empresa, en la data de tancament dels comptes, constate que s'han excedit en un sentit o en un altre, i sobre una base anual, els límits d'efectius o financers que s'enuncien en l'article 2, aquesta circumstància només li farà adquirir o perdre la qualitat de mitjana o petita empresa, o de microempresa, si aquest excés es produeix en dos exercicis consecutius.  
3. En empreses de nova creació que no hagen tancat encara els comptes, s'utilitzaran dades basades en estimacions fiables realitzades durant l'exercici financer.  
  
Article 5. Efectius  
Els efectius correspondran al nombre d'unitats de treball anual (UTA), és a dir, al nombre de persones que treballen en l'empresa en qüestió o per compte d'aquesta empresa a temps complet durant tot l'any de què es tracte. El treball de les persones que no treballen tot l'any, o treballen a temps parcial, independentment de la duració del seu treball, o el treball estacional es computaran com a fraccions d'UTA. En els efectius s'inclouran les categories següents:  
a) assalariats;  
b) persones que treballen per a l'empresa, que tinguen amb aquesta un vincle de subordinació i estiguen assimilades a assalariats d'acord amb el dret nacional;  
c) propietaris que dirigisquen la seua empresa;  
d) socis que exercisquen una activitat regular en l'empresa i gaudisquen d'avantatges financers per part de l'empresa.  
Els aprenents o alumnes de Formació Professional amb contracte d'aprenentatge o Formació Professional no es comptabilitzaran dins dels efectius. No es comptabilitzarà la duració dels permisos de maternitat o dels permisos parentals.  
  
Article 6. Determinació de les dades de l'empresa  
1. En el cas de les empreses autònomes, les dades, incloent-hi els efectius, es determinaran únicament sobre la base dels comptes d'aquesta empresa.  
2. Les dades, incloent-hi els efectius, d'una empresa amb empreses associades o vinculades es determinaran sobre la base dels comptes i altres dades de l'empresa, o bé, si n'hi ha, sobre la base dels comptes consolidats de l'empresa, o dels comptes consolidats en què l'empresa estiga inclosa per consolidació.  
A les dades que preveu el paràgraf primer s'agregaran les dades de les possibles empreses associades amb l'empresa en qüestió, situades en posició immediatament anterior o posterior a aquesta. L'agregació serà proporcional al percentatge de participació en el capital o en els drets de vot (el més elevat d'aquests dos percentatges). En cas de participacions encreuades, s'aplicarà el percentatge més elevat.  
A les dades que es preveuen en els paràgrafs primer i segon s'afegirà el 100 % de les dades de les empreses que puguen estar directament o indirectament vinculades a l'empresa en qüestió i que no s'hagen inclòs en els comptes per consolidació.  
3. A l'efecte de l'aplicació de l'apartat 2, les dades de les empreses associades amb l'empresa en qüestió han de procedir dels comptes, consolidats si n'hi ha, i de les altres dades, a què s'haurà d'afegir el 100 % de les dades de les empreses vinculades a aquestes empreses associades, excepte si les seues dades comptables ja s'han inclòs per consolidació.  
  
A l'efecte de l'aplicació de l'apartat 2, les dades de les empreses vinculades a l'empresa en qüestió han de procedir dels seus comptes, consolidats, si n'hi ha, i de la resta de dades. A aquestes s'han d'agregar proporcionalment les dades de les empreses que puguen estar associades a aquestes empreses vinculades, situades en posició immediatament anterior o posterior a aquestes, excepte si s'han inclòs ja en els comptes consolidats en una proporció almenys equivalent al percentatge que es defineix en l'apartat 2, paràgraf segon.  
4. Quan en els comptes consolidats no consten els efectius d'una empresa donada, es calcularan incorporant de manera proporcional les dades relatives a les empreses amb les quals l'empresa estiga associada, i afegint-hi les relatives a les empreses amb què estiga vinculada.  
  
  
  
  
ANNEX V  
Pla de negoci  
  
L'empresa haurà d'incloure en la sol·licitud del finançament una memòria tècnica o un pla de negoci que haurà de tindre, almenys, aquests apartats:  
a) Estructura de propietat de l'empresa, amb la indicació de si l'empresa forma part d'un grup, independentment que estiga obligada o no a formular estats financers consolidats. En aquest cas, s'haurà d'adjuntar una descripció detallada del grup, que incloga un organigrama amb els percentatges de participació i de les transaccions econòmiques entre empreses del grup amb incidència en els estats comptables del sol·licitant.  
b) Explicació detallada del model de negoci de l'empresa.  
c) Explicació detallada dels efectes del brot de coronavirus (Covid-19) en els comptes anuals de l'empresa. A aquest efecte, es presentarà el desglossament mensual de les principals partides del compte de pèrdues i guanys, durant els dotze mesos anteriors a la sol·licitud i en l'exercici en curs (bàsicament, l'import net de la xifra de negocis, aprovisionaments, despeses de personal, amortitzacions, altres despeses de l'explotació, ingressos financers i despeses financeres).  
d) Explicació de les mesures adoptades per l'empresa per a limitar l'impacte del brot de coronavirus (Covid-19) en el compte de pèrdues i guanys.  
e) Estimació mensual de les principals partides del compte de pèrdues i guanys després de les mesures adoptades en tres escenaris: a) prolongació de l'estat d'alarma; b) recuperació al 50 % de l'activitat; c) recuperació total de l'activitat.  
f) L'empresa aportarà informació sobre l'estructura de venciments de les seues obligacions financeres, els límits de les pòlisses de crèdit disponibles i el percentatge mitjà de disposició d'aquestes durant l'últim exercici.